Einar Nistad

Einar Sverre Nistad (født 28. januar 1932, død 28. juli 2011) var en norsk kjøpmann i Bergen.

Unge år 
Hans far, kjøpmann Eivind L. Nistad, ble født i Bygstad i 1890, der hans far igjen drev landhandel ved Osfossen. Unge Nistad utvandret og drev i ni år som jordbruker på New Zealand. Tilbake i Norge startet han en fiskebutikk i Øvregaten. Sammen med sin kone Ingebjørg åpnet han en forretning i Kong Oscars gate i 1926. Det var vanskelige tider på 1930-tallet, men Nistad hadde spart opp mens han var i utlandet, og klarte seg også gjennom krigen. I 1955 ble ekteparets forretning ombygget til å bli den andre selvbetjeningsforretning i Bergen sentrum.

Kjøpmannen 
Nistad begynte sin karriere da han i 1952 begynte i sine foreldres forretning i Bergen. Der jobbet han frem til 1967 da han startet for seg selv.

Første lavpriskjede 
Nistad ble regnet som banebrytende da han i 1967 åpnet lavpriskjeden Mekka, med en butikk i Skostredet i Bergen sentrum som den første. Omsetningen første året var på over ti millioner kroner, langt over alle forventninger. I 1975 hadde han utvidet til fire butikker med en samlet omsetning på seksti millioner. I 1992 var Mekka-kjedens markedsandel i Bergens dagligvaremarked på 25 %.

Annerledes forretningsidé 
Nistads forretningsidé var basert på faste lave priser, selv om avansen pr enhet dermed ble lav. Idéen var at de lave prisene ville øke salget så mye at - til tross for lav avanse pr enhet - ville salgsvolumet balansere dette.. Aktiv markedsføring og fristende lokketilbud ble også en viktig faktor.

Suksessoppskriften bestod i storinnkjøp, lagerhold, eget bakeri og grossistselskap.

Kjeden selges 
Da kjeden i 1993 ble solgt til Hakon-gruppen for 300 millioner kroner, var omsetningen på 700 millioner kroner i året.

Nistad investerte pengene fra salget i en rekke virksomheter.

Sykdom og bedrageri 
Ved årtusenskiftet ble Nistad langvarig syk, og han overlot styringen av konsernet til sin eldste datter, Birgit Nistad. Hun har hatt ansvaret for å drive konsernet siden.

Nistad ble utsatt for et bedrageri, der den såkalte Fortuna-trioen lurte den syke og aldrende mannen til å investere 15,6 millioner kroner i det han trodde var teknologiprosjekter. I juni 2006 var han innlagt på et rehabiliteringssenter etter hjerneslag, hjernedrypp og hjerteinfarkt, da Ole Zimmermann Børresen oppsøkte ham på senteret og fikk Nistad lurt til å overføre to millioner kroner til svindelprosjektene. De tre hovedmennene - Ole Z. Børresen, Frode Trollebø og Knut Stärk-Johansen - ble idømt seks års fengsel for bedrageri, utroskap og hvitvasking, der bedrageriet av Nistad ble funnet ett av de mest graverende punktene i dommen i Oslo tingrett. Økokrim startet etterforskning av Fortunagruppen etter at Dagens Næringsliv begynte å skrive om dem fra juni 2007. Siktelsen lød på bedrageri, økonomisk utroskap, hvitvasking og momssvindel for nesten 100 millioner kroner.

Nistadgruppen i dag 
Nistad Gruppen har i dag en bred investeringsprofil der investeringene balanseres mellom eiendom, shipping, energi, miljøteknologi og tradisjonell industri.

Referanser

Eksterne kilder 
 Bergensavisen: Mannen bak Mekka er død
 Bergens Tidende: Einar Nistad er død
 Nistadgruppen: Historie om selskapet 

Norske kjøpmenn